Dié polsende, vrolike skakering is die kleur van die jaarDie Pantone-kleurinstituut se nuwe polsende kleur van die jaar straal nie net opwinding uit nie, maar het ook ten doel om ŉ uitbundige en vreugdevolle nuwe begin te verteenwoordig. Só sê Leatrice Eiseman, Pantone se uitvoerende direkteur oor Viva Magenta, ŉ helder rooipienk skakering wat as 2023 se kleur van die jaar gedoop is. Pantone se kleur van die jaar beïnvloed wêreldwyd produkontwikkeling en aankope in verskeie groot bedryfsrigtings soos mode, meubels, verpakking en ontwerp. “Met neigings wat oor die algemeen groter en meer ekspressief word, weerspieël hierdie energieke skakering mense se nuutgevonde lus vir mode,” sê Eiseman. Viva Magenta se treffende vrolikheid is volgens Pantone deur karmynrooi, een van die kosbaarste kleurstowwe wat aan die natuurlike kleurstoffamilie behoort, geïnspireer. “In hierdie era van tegnologie soek ons ​​inspirasie uit die natuur en uit dit wat werklik is. Viva Magenta is ŉ onkonvensionele skakering vir ŉ onkonvensionele tyd,” voeg sy by. An unconventional shade for an unconventional time: a new vision. Color of the Year 2023: PANTONE 18-1750 Viva Magenta Vibrating with vim and vigor, a shade rooted in nature descending from the red family demonstrating a new signal of strength.https://t.co/vxEQlBykRT#Pantone pic.twitter.com/pRIP6bI2NH — PANTONE (@pantone) December 2, 2022 Pantone het Very Peri in 2022 as die kleur van die jaar vir 2022 aangewys. Dié vermenging van blou en ligpers is beskryf as ŉ kleur wat “persoonlike vernuftigheid en kreatiwiteit” aanspoor. Lizel van der Westhuizen, voorkomskonsultant en eienaar van Full Circle Image Consulting, vertel dat dié skakering danksy sy veelsydigheid een van haar gunstelinge is. Kate Middleton pronk in Viva Magenta by prinses Eugenie se troue in 2018. Foto: Gareth Fuller) “Omdat Viva Magenta ŉ mengsel van warm en koue ondertone is, kan almal dit beslis in hul klerekas inkorporeer. Dit is ŉ treffende kleur wat impak maak.” ŉ Ligter weergawe van dié skakering sal volgens Lizel mense met ŉ ligter vel en ligter hare beter komplementeer, maar sy benadruk dat niemand daarvoor moet skrik nie. “As jou stylpersoonlikheid bold en helder is, gaan groot en dra dié kleur in ŉ broekpak. As jy skrikkerig is, begin eerder met bykomstighede soos skoene of handsakke. Dit is regtig vir almal.” Sy stel kledingstukke in skakerings van donkerblou, olyfgroen, grys, swart, mosterdgeel, koraalpienk, rooi en smaraggroen voor om Viva Magenta te komplementeer. “Vroue met donkerder hare en blas velle sal treffend in ŉ Viva Magenta- lipstiffie lyk en jonger vroue kan selfs oogskadu in dié kleur aankoop. Ouer vroue kan dit ook op hul naels en toonnaels dra of dit selfs in ŉ ligter lipstiffieskakering aanknoop.”